Komisjoni otsus,

30. juuli 2001,

standardi EN 71-1: 1998 "Mänguasjade ohutus — 1. osa: Mehaanilised ja füüsikalised omadused" punkti 4.20 alapunkti d viite avaldamise kohta vastavalt nõukogu direktiivile 88/378/EMÜ

(teatavaks tehtud numbri K(2001) 1905 all)

(EMPs kohaldatav tekst)

(2001/579/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 3. mai 1988. aasta direktiivi 88/378/EMÜ mänguasjade ohutust käsitlevate liikmesriikide õigusaktide ühtlustamise kohta, [1] muudetud direktiiviga 93/68/EMÜ, [2] eriti selle artikli 6 lõiget 1,

võttes arvesse tehnilistest standarditest ja eeskirjadest teatamise korda sätestava Euroopa Parlamendi ja nõukogu 22. juuni 1998. aasta direktiivi 98/34/EÜ [3] (muudetud direktiiviga 98/48/EÜ) [4] artikli 5 alusel loodud alalise komitee arvamust

ning arvestades järgmist:

(1) Direktiivi 88/378/EMÜ artiklis 2 on sätestatud, et mänguasju võib turule viia ainult juhul, kui need ettenähtud viisil kasutatuna, arvestades laste tavalist käitumist, ei ohusta kasutajate või kolmandate isikute turvalisust ja/või tervist.

(2) Vastavalt direktiivi 88/378/EMÜ artiklile 5 loetakse mänguasjad selle direktiivi artiklis 3 nimetatud olulistele ohutusnõuetele vastavaks, kui nad on tunnistatud vastavaks ühtlustatud standarditele, mille viited on avaldatud Euroopa Ühenduste Teatajas.

(3) Liikmesriigid peavad avaldama nende riigistandardite viited, millega võeti üle ühtlustatud standardid.

(4) Vastavalt direktiivi 88/378/EMÜ artiklile 6 saatsid Saksamaa ja Austria teated kaitseklausli kasutamise kohta seoses standardi EN 71 ("Mänguasjade ohutus — 1. osa: Mehaanilised ja füüsikalised omadused" — 1998. aasta väljaanne) punkti 4.20 alapunktiga d: nad tegid seda põhjusel, et helirõhu tipptase 140 dB, mõõdetuna 50 cm kaugusel kõrvast, on liiga kõrge ja võib laste kuulmist kahjustada.

(5) Komisjon, olles Saksamaa ja Austria esitatud teabe läbi vaadanud ning saanud direktiiviga 98/34/EÜ asutatud alalise komitee arvamuse, otsustas 20. juulil 1999 jätta Euroopa Ühenduste Teatajas avaldamata standardi EN 71-1: 1998 punkti 4.20 alapunkti d, millele vastavuse puhul ei saa eeldada vastavust direktiivi 88/378/EMÜ sätetele.

(6) Komisjon avaldas direktiivi 88/378/EMÜ raames teatise, [5] milles on loetletud hulk Euroopa ühtlustatud standardeid, mille on 15. juulil 1998 heaks kiitnud Euroopa Standardikomitee (CEN). See teatis sisaldab standardit EN 71-1: 1998 mänguasjade ohutuse kohta, aga jätab välja C-filtriga korrigeeritud helirõhu tipptaseme, mida tekitab löökkapslitega mänguasi.

(7) Väljajätmise põhjus oli, et standardi EN 71-1: 1998 punkti 4.20 alapunktiga d ei suudetud tagada mänguasjade ohutust ettenähtud viisil kasutatuna, arvestades laste tavalist käitumist, nagu on nõutav direktiivi 88/378/EMÜ artikliga 2.

(8) Vastavalt standardi EN 71-1: 1998 punkti 4.20 alapunktile d ei tohi C-filtriga korrigeeritud helirõhu tipptase, Lpc tipp, mida tekitab löökkapslitega mänguasi, ületada 140 dB: 140 dB mõõtekohal vastab 150—160 dB-le umbes 2,5 cm kaugusel. Piirväärtus 140 dB kehtib kuni 31. juulini 2001, misjärel kehtestatakse piirväärtuseks 125 dB,

ON VASTU VÕTNUD KÄESOLEVA OTSUSE:

Artikkel 1

Euroopa Ühenduste Teatajas avaldatavale viitele ühtlustatud standardile EN 71 "Mänguasjade ohutus — 1. osa: Mehaanilised ja füüsikalised omadused", mille 15. juulil 1998 võttis vastu Euroopa Standardikomitee (CEN) ja mis on esitatud lisas, peab olema lisatud järgmine teatis:

"Standardi EN 71-1: 1998 punkti 4.20 alapunktile d vastavuse puhul võib eeldada vastavust direktiivi 88/378/EMÜ sätetele alles alates 1. augustist 2001. Punkti 4.20 alapunktis d on sätestatud, et alates sellest kuupäevast ei tohi standardis osutatud viisil mõõdetud C-filtriga korrigeeritud helirõhu tipptase, Lpc tipp, mida tekitab löökkapslitega mänguasi, ületada 125 dB."

Artikkel 2

Kui liikmesriigid vastavalt direktiivi 88/378/EMÜ artikli 5 lõikele 1 avaldavad viite riigistandardile, millega võetakse üle ühtlustatud standard EN 71-1: 1998, lisavad nad viitele artiklis 1 sätestatud teatise.

Artikkel 3

Käesolevat otsust kohaldatakse alates 1. augustist 2001.

Artikkel 4

Käesolev otsus on adresseeritud liikmesriikidele.

Brüssel, 30. juuli 2001

Komisjoni nimel

komisjoni liige

Frederik Bolkestein

[1] EÜT L 187, 16.7.1988, lk 1.

[2] EÜT L 220, 30.8.1993, lk 1.

[3] EÜT L 204, 21.7.1998, lk 37.

[4] EÜT L 217, 5.8.1998, lk 18.

[5] EÜT C 340, 27.11.1999, lk 69.

--------------------------------------------------

LISA

Euroopa ühtlustatud standardite viidete avaldamine vastavalt direktiivile 88/378/EMÜ

Euroopa standardiorganisatsioon | Viide | Ühtlustatud standardi pealkiri | Ratifitseerimisaasta |

CEN | EN 71-1: 1998 | Mänguasjade ohutus — 1. osa: Mehaanilised ja füüsikalised omadused | 1998 |

--------------------------------------------------